ผงะ 139 หลุมศพ ในมาเลย์ (ชมคลิป)
บิ๊กตู่ สั่งทัพเรือ ช่วยชาวโรฮีนจา,บิ๊กเอก ถกติดตามคืบหน้าคดีค้ามนุษย์ชาวโรฮีนจา ตั้งพนักงานอัยการและพนักงานสอบสวนเสริมทัพอีก 80 นาย สางคดีอาชญากรข้ามชาติ เล็งออกหมายจับผู้ร่วมขบวนการเพิ่มประสานมาเลเซียขอข้อมูลเจอหลุมศพประกอบคดี ผบ.ตร.มาเลเซีย แถลงพบหลุมศพ 139 หลุม ในค่ายอพยพร้าง 28 แห่ง ห่างพรมแดนไทย 500 เมตร คาดเป็นขบวนการค้ามนุษย์ เผยพบร่องรอยการทรมานเหยื่อ ประสานไทยหาผู้ร่วมขบวนการ นาจิบ ห่วงพบหลุมศพในดินแดนมาเลเซีย ประกาศหาคนผิดมาลงโทษ โป๊ป เรียกร้องประชาคมระหว่างประเทศให้ความช่วยเหลือผู้ลี้ภัย,ปัญหามนุษย์เรือชาวโรฮีนจายังเป็นข้อถกเถียงของนานาชาติ โดยสหรัฐฯจี้เมียนมาให้รับชาวโรฮีนจาเป็นพลเมือง แต่รัฐบาลเมียนมาสวนกลับอ้างเป็นพวกเบงกาลีจากบังกลาเทศ ด้านสหประชาชาติวอนประเทศเอเชียตะวันออกเฉียงใต้รับชาวโรฮีนจาขึ้นฝั่งดูแลด้านมนุษยธรรม ส่วนประเทศมาเลเซียเจอหลุมศพจำนวนมากในค่ายอพยพร้าง บริเวณแนวชายแดนรัฐปะลิส ทางเหนือของมาเลเซียติดกับพรมแดนไทยคาดเป็นเหยื่อค้ามนุษย์ ขณะที่ชุดสืบสวนเร่งทลายเครือข่ายค้ามนุษย์แบบถอนรากถอนโคน,ความคืบหน้า เมื่อเวลา 10.00 น. วันที่ 26 พ.ค. ที่ศูนย์ปฏิบัติการตำรวจภูธรภาค 9 ส่วนหน้า พล.ต.อ.เอก อังสนานนท์ รอง ผบ.ตร. ประชุมผ่านระบบวีดิโอคอนเฟอเรนซ์ร่วมกับหน่วยงานที่เกี่ยวข้องเพื่อสรุปความคืบหน้าการสืบสวนสอบสวนคดีค้ามนุษย์ชาวโรฮีนจาและการติดตามจับกุมผู้ต้องหาที่เหลือ ภายหลังการประชุม พล.ต.อ.เอก เปิดเผยว่า ภาพรวมของคดีขณะนี้เจ้าหน้าที่ควบคุมสถานการณ์ได้ทั้งหมดแล้ว มีการออกหมายจับ 77 หมาย ควบคุมตัว,ผู้ต้องหาได้ 46 ราย มีผู้ต้องหาที่ยังหลบหนี 31 ราย มีบางรายที่เป็นผู้ต้องหารายสำคัญใน จ.ระนอง หลบหนีไปประเทศเพื่อนบ้าน และอาจมีการออกหมายจับผู้ต้องหาเพิ่มเติม รวมทั้งให้ฝ่ายสืบสวนเร่งนำข้อมูลต่างๆให้ฝ่ายสอบสวนเป็นข้อมูลประกอบคดี เพื่อให้เสร็จทันตามกรอบที่กำหนดไว้ภายในเดือน มิ.ย.นี้ ก่อนที่จะส่งให้อัยการสูงสุดพิจารณาต่อไป ส่วนการยึดทรัพย์เครือข่ายค้ามนุษย์อยู่ที่ 84 ล้านบาท,พล.ต.อ.เอกกล่าวต่อว่า คดีนี้เกี่ยวข้องกับอาชญากรข้ามชาติและเชื่อมโยงกันหลายจังหวัดจึงแต่งตั้งพนักงานอัยการและพนักงานสอบสวนมาร่วมทำการสอบสวนเพิ่มเติมอีก 80 นาย จาก จ.สงขลา สตูล นครศรีธรรมราช พังงา และระนอง ส่วนจะมีการแจ้งข้อหาอาชญากรข้ามชาติกับผู้ต้องหาที่ถูกจับกุมทั้งหมดตามที่อัยการสูงสุดได้เสนอแนะหรือไม่นั้นจะต้องร่วมประชุมอีกครั้ง สำหรับกรณีพบหลุมศพในฝั่งมาเลเซียจะมีการประสานข้อมูลกับมาเลเซียเพื่อนำมาประกอบคดี,พล.ต.ต.เอกภพ ประสิทธิ์วัฒนชัย รอง ผบช.ภ.9 เปิดเผยว่า ได้ลงพื้นที่บ้านวังเกลียน รัฐปะลิส ประเทศมาเลเซีย เพื่อร่วมรับฟังข้อมูลการพบหลุมศพชาวโรฮีนจาจากนายคาลิด อาบู บาการ์ ผบ.ตร.มาเลเซีย ทางไทยพร้อมจะบูรณาการกับมาเลเซียเพื่อทำงานร่วมกันในการปราบปรามการค้ามนุษย์ และหาประเด็นเชื่อมโยงว่ามีความเกี่ยวพันกับผู้ต้องหาในประเทศไทยหรือไม่,วันเดียวกัน นางสุวรรณี สิริเวชชะพันธ์ รองประธานคณะกรรมาธิการสังคม กิจการเด็ก เยาวชน สตรี ผู้สูงอายุคนพิการและผู้ด้อยโอกาส สภานิติบัญญัติแห่งชาติ (สนช.) พร้อมคณะตรวจเยี่ยมชาวโรฮีนจา จำนวน 78 ราย รวมถึงมอบสิ่งของเครื่องใช้ ที่บ้านพักเด็กและสตรีจังหวัดพังงา โดยมี นายประยูร รัตนเสนีย์ ผวจ.พังงา ให้การต้อนรับ นางสุวรรณีเปิดเผยว่า พล.อ.ประยุทธ์ จันทร์โอชา นายกรัฐมนตรีและหัวหน้า คสช. ฝากความห่วงใยมาถึงพี่น้องชาวโรฮีนจาและอยากทราบว่ามีความเป็นอยู่อย่างไร สำหรับการแก้ปัญหาชาวโรฮีนจาจะต้องมีการแก้ พ.ร.บ.การหลบหนีเข้าเมือง รวมถึงต้องร่วมมือกับต่างประเทศไม่ใช่เรื่องที่ประเทศไทยจะมาแก้ปัญหาเพียงประเทศเดียว,สำนักข่าวรอยเตอร์ เอเอฟพี และบีบีซี รายงานว่า นายคาลิด อาบู บาการ์ ผบ.ตร.มาเลเซีย แถลงข่าวที่รัฐปะลิส ทางเหนือของมาเลเซีย ว่าปฏิบัติการสอบสวนตั้งแต่วันที่ 11-23 พ.ค.ที่ผ่านมา เจ้าหน้าที่พบหลุมต้องสงสัยฝังศพผู้ลี้ภัยมากกว่า 139 หลุม ภายในค่ายกักกันต้องสงสัยเป็นของแก๊งค้ามนุษย์ที่ถูกทิ้งร้าง 28 แห่ง ในพื้นที่ป่าแถบหุบเขาและเข้าถึงได้ยากลำบากของรัฐปะลิส อยู่ห่างพรมแดนไทยประมาณ 500 เมตร โดย 1 ในหลุมศพทั้ง 139 หลุม อยู่ห่างจากหลุมศพที่พบใน จ.สงขลา ประเทศไทย เมื่อต้น พ.ค.ที่ผ่านมา เพียง 100 เมตร หลุมศพบางหลุมอาจฝังศพคนมากกว่า 1 ศพ นอกจากนี้ ยังพบกระสุนจำนวนหนึ่งในพื้นที่และโซ่ตรวน รวมทั้งมีร่องรอยการทรมานเหยื่อจากฝีมือแก๊งค้ามนุษย์ มาเลเซียกำลังทำงานอย่างใกล้ชิดกับฝ่ายไทยเพื่อหาตัวผู้เกี่ยวข้อง,นายคาลิด อาบู บาการ์ กล่าวต่อว่า สำหรับค่ายกักกันขนาดใหญ่ที่สุดจากจำนวน 28 แห่ง สามารถจุผู้ลี้ภัยได้ถึง 300 ราย ขณะที่ค่ายกักกันอีกแห่งที่มีขนาดใหญ่รองลงมาน่าจะจุคนได้ 100 ราย ส่วนค่ายกักกันที่เหลือน่าจะจุได้หลังละ 20 ราย เจ้าหน้าที่ชุดแรกเดินทางถึงพื้นที่แล้วและกำลังตรวจสอบว่าหลุมศพเหล่านี้ฝังศพที่เป็นเหยื่อการค้ามนุษย์หรือไม่ อย่างไรก็ตาม ผบ.ตร.มาเลเซีย ไม่ยอมตอบคำถามผู้สื่อข่าวที่ถามว่าค่ายกักกันเหล่านี้สร้างขึ้นโดยเจ้าหน้าที่ไม่รู้ไม่เห็นได้อย่างไรและจะเกี่ยวข้องกับเจ้าหน้าที่คอร์รัปชันหรือไม่ ด้านนายวัน จูนายดี ตวนกู จาฟา รมช.มหาดไทยของมาเลเซีย เปิดเผยว่า การค้นพบหลุมศพพิสูจน์ได้ว่ามาเลเซียไม่ได้ปกปิดอะไรและจริงจังเพื่อแก้ปัญหาการค้ามนุษย์,วันเดียวกัน มีชาวบ้านหลายรายเปิดเผยกับสำนักข่าวเอเอฟพี ว่า พบเห็นผู้ลี้ภัยชาวบังกลาเทศและชาวโรฮีนจาในพื้นที่ตั้งแต่หลายสัปดาห์ก่อนบางคนอยู่ในสภาพมอมแมม เท้าเต็มไปด้วยเลือด คล้ายกับว่าได้เดินข้ามพรมแดนมาและได้ขอข้าวขอน้ำจากคนท้องถิ่น ส่วนชาวบ้านอีกคนระบุว่าโดยปกติแล้วจะมีคนขับรถส่วนตัวมารับผู้ลี้ภัยไปและชาวบ้านไม่ค่อยกลัวเพราะกลุ่มผู้ลี้ภัยมีสภาพอิดโรยและอ่อนแรงเดินแทบไม่ไหว,ข่าวระบุว่าการแถลงดังกล่าวของ ผบ.ตร.มาเลเซีย มีขึ้น 1 วัน หลังนายซาฮิด ฮามีดี รมว.มหาดไทยมาเลเซียแถลงพบหลุมศพต้องสงสัยฝังศพผู้ลี้ภัยกว่า 30 หลุม และค่ายกักกันอีก 17 แห่ง เป็นครั้งแรกในดินแดนมาเลเซีย หลังก่อนหน้านี้ เจ้าหน้าที่มาเลเซียได้เคยปฏิเสธข้อสงสัยที่ว่าน่าจะมีค่ายกักกันและหลุมศพต้องสงสัยพัวพันแก๊งค้ามนุษย์ในดินแดนมาเลเซียมาตลอด,ด้านนายนาจิบ ราซัก นายกรัฐมนตรีมาเลเซีย โพสต์ข้อความในเว็บไซต์สื่อสังคมออนไลน์ ระบุว่า รู้สึกเป็นห่วงอย่างมากที่พบหลุมศพเชื่อมโยงการค้ามนุษย์ในแผ่นดินมาเลเซีย พวกเราจะหาผู้รับผิดชอบมาลงโทษ,ขณะที่สมเด็จพระสันตะปาปา โป๊ป ฟรานซิส พระประมุขแห่งคริสตศาสนจักรนิกายโรมันคาทอลิก ตรัสต่อฝูงชนที่จัตุรัสเซนต์ ปีเตอร์ ในนครรัฐวาติกัน เรียกร้องประชาคมระหว่างประเทศให้การช่วยเหลือด้านมนุษยธรรมต่อกลุ่มผู้ลี้ภัยทั้งบริเวณอ่าวเบงกอลและทะเลอันดามัน กำลังเผชิญความทุกข์ยากและอันตราย ติดอยู่บนเรือลอยลำกลางทะเลและขาดแคลนเสบียงอาหาร,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวถึงการแก้ไขปัญหาการอพยพของชาวโรฮีนจาว่า การจัดประชุมว่าด้วยการโยกย้ายถิ่นฐานแบบไม่ปกติในมหาสมุทรอินเดีย ในวันที่ 29 พ.ค.นี้ หลายประเทศตอบรับแล้ว คาดว่าประเทศที่เป็นต้นทาง กลางทาง ปลายทาง และประเทศที่ให้การสนับสนุน เช่น สหรัฐฯ ญี่ปุ่น จะเข้าร่วมโดยขอความร่วมมือจากสหประชาชาติ (ยูเอ็น) ส่วนไทยจะดำเนินการก่อนในด้านมนุษยธรรม เพราะยังมีชาวโรฮีนจาส่วนหนึ่งลอยเรืออยู่ โดยได้สั่งให้ทหารเรือนำเรือใหญ่ออกสำรวจในพื้นที่ของรอยต่อของไทยหากพบจะรักษาพยาบาลก่อนส่งต่อไปที่ศูนย์พักพิงชั่วคราวของประเทศอินโดนีเซียและมาเลเซีย พร้อมให้ทหารอากาศจัดเครื่องบินลาดตระเวนตั้งแต่วันที่ 25 พ.ค.,พล.อ.ประยุทธ์กล่าวถึงกรณีสำนักข่าวต่างประเทศเสนอข่าวและลงภาพจากสื่อของไทยมีการใช้ความรุนแรง ใช้ปืนบังคับให้ชาวโรฮีนจาออกไป ว่า จะไปทำเช่นนั้นได้อย่างไรเราเป็นคนช่วยมาตลอด ขอให้เอาคำพูดของตนไปเขียน รัฐบาลไทยโดยนายกรัฐมนตรีและคนไทยเป็นคนพุทธ ฉะนั้นเรื่องสำคัญคือชีวิตคนทุกชีวิตมีค่า เราต้องช่วยเหลือตามมนุษยธรรมก่อนเรื่องอื่น,ด้าน พล.อ.ประวิตร วงษ์สุวรรณ รองนายกฯ และ รมว.กลาโหม กล่าวถึงกรณีสหรัฐฯขอบินผ่านน่านน้ำไทยเพื่อสำรวจปัญหาชาวโรฮีนจา ว่า ประเทศ ไทยได้มีการสำรวจอยู่แล้ว โดยใช้เครื่องบินจากกองทัพอากาศและเรือจากกองทัพเรือ ขณะเดียวกัน ยินดีหากทางสหรัฐฯจะเข้ามาร่วมสำรวจ และพร้อมให้ความร่วมมือทุกด้าน แต่ยังไม่ได้มีการประสานมาเป็นลายลักษณ์อักษร มีแค่การประสานในเบื้องต้นเท่านั้น,ผู้สื่อข่าวรายงานว่า หลังจากที่ พล.อ.ประยุทธ์จันทร์โอชา นายกรัฐมนตรี และหัวหน้า คสช. สั่งการให้กองทัพไทย เตรียมยุทโธปกรณ์ และจัดเรือหลวงไปเป็นศูนย์บัญชาการกลางทะเลเพื่อช่วยเหลือชาวโรฮีนจา ล่าสุด พล.ร.อ.ไกรสร จันทร์สุวานิชย์ ผบ.ทร. สั่งการให้ทัพเรือภาคที่ 3 จัดหมู่เรือช่วยเหลือทางด้านมนุษยธรรมกับชาวโรฮีนจาในทะเลอันดามัน โดยจัดเรือหลวงอ่างทอง และเรือในพื้นที่ทัพเรือภาคที่ 3 รวมถึงเฮลิคอปเตอร์จัดกำลังช่วยสนับสนุนการช่วยเหลือ ด้านมนุษยธรรมชาวโรฮีนจาที่เดินทางเข้าบริเวณน่านน้ำไทย พร้อมเตรียมชุดแพทย์และเวชภัณฑ์ช่วยในการรักษา ทั้งนี้การจัดวางกำลังที่เขตพื้นที่ใดนั้นตอนนี้อยู่ระหว่างหาพื้นที่ที่เหมาะสมก่อนจะส่งไปยังศูนย์พักพิงชั่วคราวที่ประเทศมาเลเซียและอินโดนีเซียต่อไป
คาดเป็นขบวนการค้ามนุษย์ เผยพบร่องรอยการทรมานเหยื่อ ประสานไทยหาผู้ร่วมขบวนการ นาจิบ ห่วงพบหลุมศพในดินแดนมาเลเซีย ประกาศหาคนผิดมาลงโทษ โป๊ป เรียกร้องประชาคมระหว่างประเทศให้ความช่วยเหลือผู้ลี้ภัย
ข่าวหน้า1,ข่าว,โรฮีนจา,พบหลุมศพ,ชายแดนมาเลเซีย,หลุมศพ 139 หลุม,ขบวนการค้ามนุษย์,เอก อังสนานนท์,เครือข่ายค้ามนุษย์,คาลิด อาบู บาการ์